b'\n_START_ARTICLE_\nOptronas\n_START_PARAGRAPH_\nOptronas \xe2\x80\x93 prietaisas, naudojantis trump\xc4\x85 optin\xc4\xaf kanal\xc4\x85, perduoti signalui tarp si\xc5\xb3stuvo ir imtuvo, esan\xc4\x8di\xc5\xb3 tame pa\xc4\x8diame prietaise . Optrono imtuvo ir si\xc5\xb3stuvo grandin\xc4\x97s yra elektri\xc5\xa1kai viena nuo kitos izoliuotos: elektrinis signalas ver\xc4\x8diamas optiniu, perduodamas ir tada ver\xc4\x8diamas atgal i\xc5\xa1 optinio \xc4\xaf elektrin\xc4\xaf. Priklausomai nuo sandaros yra keturios optron\xc5\xb3 r\xc5\xab\xc5\xa1ys: rezistorinis, diodinis, tiristorius ir tranzistorinis._NEWLINE_Signalui perduoti paprastai naudojamas diodinis optronas: siuntimui \xc5\xa1viesos diodas, pri\xc4\x97mimui fotodiodas.\n_START_SECTION_\nVariantai\n_START_PARAGRAPH_\nJei reikia nufiltruoti garsinio ir auk\xc5\xa1tesnio da\xc5\xbenio truk\xc5\xa1m\xc4\x85, vietoj \xc5\xa1viesos diodo naudojama miniat\xc5\xabrin\xc4\x97 kaitinamoji elektros lemput\xc4\x97. Tokie optronai taikomi tik jei tai i\xc5\xa1 ties\xc5\xb3 reikalinga, nes jie daug ma\xc5\xbeiau patikimesni. Kai kada kaip \xc5\xa1viesos imtuvas naudojamas fotorezistorius arba fototranzistorius, kai kada ir kitokie elementai._NEWLINE_Vienas optrono variant\xc5\xb3 yra ply\xc5\xa1inis optronas (angl. slotted optocoupler). \xc5\xa0ios detal\xc4\x97s korpusas turi siaur\xc4\x85 keli\xc5\xb3 milimetr\xc5\xb3 plo\xc4\x8dio ply\xc5\xa1el\xc4\xaf, \xc4\xaf kur\xc4\xaf \xc4\xafterpus \xc5\xa1viesos nepraleid\xc5\xbeian\xc4\x8di\xc4\x85 plok\xc5\xa1tel\xc4\x99, perkertamas \xc5\xa1viesos i\xc5\xa1 si\xc5\xb3stuvo \xc4\xaf imtuv\xc4\x85 kelias. Paprastai \xc4\xaf tok\xc4\xaf ply\xc5\xa1el\xc4\xaf \xc4\xafterpiamas skylutes turintis besisukantis diskas, kurio judesius optronas gali registruoti. Galimi ir kitokie naudojimo variantai (\xc5\xa1ie optronai buvo taikomi informacijai i\xc5\xa1 perfokort\xc5\xb3 skaityti)._NEWLINE_Neretai optrono korpuse i\xc5\xa1 karto \xc4\xafmontuojamas stiprintuvas, sustiprinantis \xc5\xa1viesos daviklio perduodam\xc4\x85 signal\xc4\x85.\n_START_SECTION_\nTaikymas\n_START_PARAGRAPH_\nOptronai gali apsaugoti nuo \xc5\xbeem\xc4\x97s srovi\xc5\xb3 ir blokuoti nenumatytus auk\xc5\xa1tesn\xc4\x97s \xc4\xaftampos \xc5\xa1uolius. Optin\xc4\x97s izoliacijos reikalavimas yra viena MIDI standarto dali\xc5\xb3. Jais atsiribojam\xc4\x85 nuo \xc4\xafvairi\xc5\xb3 \xe2\x80\x9ene\xc5\xa1vari\xc5\xb3\xe2\x80\x9c, daug trukd\xc5\xbei\xc5\xb3 generuojan\xc4\x8di\xc5\xb3 (pavyzd\xc5\xbeiui, galing\xc5\xb3 varikli\xc5\xb3) elektros grandini\xc5\xb3. Naudojami jie ir \xc4\xafvairi\xc5\xb3 medicinini\xc5\xb3 elektros prietais\xc5\xb3 saugumui u\xc5\xbetikrinti.\n_START_SECTION_\nJungimo schemos pavyzdys\n_START_PARAGRAPH_\nPateikiamame pavyzdyje, sujungus jungikl\xc4\xaf S1, srov\xc4\x97 i\xc5\xa1 maitinimo \xc5\xa1altinio V1 u\xc5\xbedega optrono \xc5\xa1viesos diod\xc4\x85 D1. \xc5\xa0io diodo \xc5\xa1viesa su\xc5\xbeadina fototranzistori\xc5\xb3 Q1 (pakinta \xc4\xaftampo prie jo kolektoriaus ir rezistoriaus R2 prijungtame i\xc5\xa1\xc4\x97jimo gnybte). Nors signalas perduodamas, V1-S2-R1-D1 ir V2-R2-Q1 grandin\xc4\x97s elektri\xc5\xa1kai lieka viena nuo kitos izoliuotos.'